Title: ประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร

ประกาศ

ประกาศ
เรื่อง
พื้นที่ปรากฏเหตุการณ์อันกระทบต่อความมั่นคงภายในราชอาณาจักร[๑]

ด้วยปรากฏว่าสถานการณ์การชุมนุมทางการเมืองและการชุมนุมเพื่อเรียกร้องความต้องการตามแนวทางและผลประโยชน์ของกลุ่มบุคคลบางกลุ่มในขณะนี้
ได้กำหนดรูปแบบการชุมนุมด้วยการยึดพื้นที่การปิดเส้นทางจราจร
และการเคลื่อนไหวตามเส้นทางที่สำคัญในกรุงเทพมหานคร
โดยมีเจตนาดำเนินการในลักษณะยืดเยื้อเพื่อให้บรรลุวัตถุประสงค์และผลประโยชน์ของกลุ่ม
ซึ่งการชุมนุมดังกล่าวได้ก่อให้เกิดความเดือดร้อนและส่งผลกระทบต่อการดำรงชีวิตโดยปกติของประชาชนโดยทั่วไป
นอกจากนี้ ยังอาจมีผู้ไม่หวังดีเตรียมการก่อเหตุระหว่างการชุมนุมเพื่อหวังผลให้เกิดสถานการณ์ความรุนแรงมากขึ้น
อันอาจก่อให้เกิดความไม่สงบสุข หรือเกิดความเสียหายแก่ชีวิต
ร่างกายและทรัพย์สินของประชาชนหรือของรัฐ

ดังนั้น เพื่อให้การบริหารจัดการในการรักษาความสงบและความปลอดภัยมีเอกภาพเป็นไปด้วยความเรียบร้อยและเกิดความต่อเนื่อง
จึงจำเป็นอย่างยิ่งที่จะต้องกำหนดมาตรการป้องกันและควบคุมอย่างเหมาะสมเพื่อมิให้สถานการณ์ขยายลุกลามจนเกิดความรุนแรง
เกิดผลเสียหายต่อเศรษฐกิจ กระทบต่อความมั่นคงภายในราชอาณาจักร
รวมทั้งการบริหารราชการแผ่นดินของรัฐ

อาศัยอำนาจตามความในมาตรา ๑๕
แห่งพระราชบัญญัติการรักษาความมั่นคงภายในราชอาณาจักร พ.ศ. ๒๕๕๑
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ และมาตรา ๓๑ ประกอบกับมาตรา ๓๒ มาตรา ๓๓ มาตรา ๓๔ มาตรา ๓๖ มาตรา ๔๑
และมาตรา ๔๓ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
คณะรัฐมนตรีจึงมีมติเมื่อวันที่ ๒๒ กุมภาพันธ์ พ.ศ. ๒๕๕๔ ดังต่อไปนี้

๑. ให้เขตพื้นที่เขตพระนคร เขตป้อมปราบศัตรูพ่าย เขตดุสิต เขตปทุมวัน
เขตวังทองหลาง เขตวัฒนา และเขตราชเทวี กรุงเทพมหานคร
เป็นพื้นที่ปรากฏเหตุการณ์อันกระทบต่อความมั่นคงภายในราชอาณาจักร

๒. ให้กองอำนวยการรักษาความมั่นคงภายในราชอาณาจักร
เป็นผู้รับผิดชอบในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์อันกระทบต่อความมั่นคงภายในราชอาณาจักรและจัดทำแผนการดำเนินการในการบูรณาการ
การกำกับ ติดตาม และเร่งรัดหน่วยงานของรัฐและเจ้าหน้าที่ของรัฐที่เกี่ยวข้อง
ให้ดำเนินการให้เป็นไปตามแผนที่กำหนด
รวมทั้งจัดตั้งศูนย์อำนวยการหรือหน่วยงานที่เรียกชื่ออื่น
เพื่อปฏิบัติภารกิจนี้เป็นการเฉพาะ

๓. เพื่อให้เกิดความต่อเนื่องในการป้องกัน ปราบปราม ระงับ ยับยั้ง
และแก้ไขหรือบรรเทาเหตุการณ์ที่กระทบต่อความมั่นคงภายในราชอาณาจักร ให้บรรดาประกาศ
คำสั่ง หรือการดำเนินการใดที่กองอำนวยการรักษาความมั่นคงภายในราชอาณาจักรกำหนดขึ้น
หรือการปฏิบัติการใดของศูนย์อำนวยการ หน่วยงาน พนักงานเจ้าหน้าที่หรือผู้ที่ได้รับมอบหมายจากกองอำนวยการรักษาความมั่นคงภายในราชอาณาจักร
ตามประกาศ เรื่อง พื้นที่ปรากฏเหตุการณ์อันกระทบต่อความมั่นคงภายในราชอาณาจักร
ลงวันที่ ๘ กุมภาพันธ์ พ.ศ. ๒๕๕๔ ยังคงมีผลบังคับใช้ต่อไป
จนกว่าจะมีการกำหนดเป็นอย่างอื่น

ทั้งนี้ ให้มีผลบังคับใช้ระหว่างวันที่ ๒๔ กุมภาพันธ์ พ.ศ. ๒๕๕๔
ถึงวันที่ ๒๕ มีนาคม พ.ศ. ๒๕๕๔

ประกาศ
ณ วันที่ ๒๒ กุมภาพันธ์ พ.ศ. ๒๕๕๔
อภิสิทธิ์
 เวชชาชีวะ
นายกรัฐมนตรี

ปริยานุช/ผู้จัดทำ
๒๘ กุมภาพันธ์
๒๕๕๔

ณัฐวดี/ตรวจ
๒๘ กุมภาพันธ์
๒๕๕๔

[๑] ราชกิจจานุเบกษา
เล่ม ๑๒๘/ตอนพิเศษ ๒๑ ง/หน้า ๑๒/๒๒ กุมภาพันธ์ ๒๕๕๔